Es fan entrega de 5 vivendes socials a famílies de Carcaixent
15 de novembre de 2018

Carcaixent

La Conselleria d'Habitatge, Obres Públiques i Vertebració del Territori, a través de l'Entitat Valenciana d'Habitatge i Sòl (EVha), ha adjudicat cinc habitatges socials esta setmana en Carcaixent. Segons han informat fonts de Conselleria, un dels pisos s'ha assignat a una família que s'havia vist obligada a abandonar la seua casa a causa d'una execució hipotecària.

Solament a Carcaixent, la Conselleria ha adjudicat 16 habitatges públics en la legislatura i ha invertit 188.540 euros en la millora dels immobles que gestiona al municipi. Unes xifres que, segons ha declarat la directora general de l'EVha, Laura Soto, "mostren l'esforç del Consell per recuperar i mantenir un parc d'habitatges que ha de ser destinat a les famílies amb problemes habitacionals, a persones que realment ho necessiten".

Teresa Oliver va voler destacar que la qüestió de la vivenda és un tema prioritari per a tot l’Equip de Govern i que s’hi han dedicat molts esforços per poder disposar del major nombre de vivendes possible i poder atendre totes les sol·licituds. La regidora també ha explicat que la intenció de l'àrea ha sigut des del principi “treballar per a aquelles persones que es veuen en una situació complicada perquè puguen accedir a una necessitat bàsica com és un lloc per a viure”. Així, ha afegit que els contactes amb la Conselleria han sigut constants per tal d’agilitzar els processos i habilitar el major nombre de vivendes per tal que siguen adjudicades.

L'adjudicació a les famílies es realitza per estricte ordre de puntuació en la llista de demandants d'habitatges de l'EVha, adequant-se la composició familiar dels sol·licitants a les característiques dels habitatges disponibles en cada moment. La puntuació es calcula atenent una sèrie de criteris socioeconòmics i personals de la unitat familiar, per això és fonamental la col·laboració dels Serveis Socials de l’Ajuntament de Carcaixent ja que són els encarregats de redactar els informes i gestionar les sol·licituds. Teresa Oliver ha explicat que, per tal de millorar i agilitzar els processos, s’ha designat una tècnica del departament de Benestar Social per a coordinar la qüestió de les vivendes socials.